152α. ΑΠΟΦΑΣΗ ΥΠΟΥΡΓΟΥ  ΕΘΝΙΚΗΣ ΟΙΚΟΝΟΜΙΑΣ Αριθ. 3444/Β.253 της 31 Ιαν.-2 Φεβρ.2000 (ΦΕΚ Β΄94) Ελάχιστο μέγεθος εταιρείας για την εισαγωγή μετοχών της στην Κύρια Αγορά του Χρηματιστηρίου Αξιών Αθηνών Α.Ε. Έχοντας υπόψη: 1. Την παράγραφο 2 του άρθρου 1 του νόμου 2651/98 (ΦΕΚ 248 Α΄) με την οποία τροποποιήθηκαν οι περιπτώσεις 2 και 3 του τμήματος Ι του άρθρου 3 του Π.Δ. 350/85 (ΦΕΚ 126 Α’). 2. Το άρθρο 29Α του Ν. 1558/85 «Κυβέρνηση και Κυβερνητικά Όργανα» όπως προστέθηκε με το άρθρο 27 του Ν. 2081/92 (ΦΕΚ 152 Α΄). 3. Την εισήγηση του Διοικητικού Συμβουλίου της Επιτροπής Κεφαλαιαγοράς (Συνεδρίαση της 25.1.2000, θέμα 8α). 4. Την εισήγηση του Διοικητικού Συμβουλίου του Χρηματιστηρίου Αξιών Αθηνών Α.Ε. (Συνεδρίαση της 24.1.2000). 5. Το γεγονός ότι από τις διατάξεις της παρούσης δεν προκαλείται δαπάνη σε βάρος του Κρατικού Προϋπολογισμού, αποφασίζουμε: Αναπροσαρμόζουμε το ποσό των ιδίων κεφαλαίων που απαιτούνται προκειμένου μια εταιρεία να καταθέσει αίτηση εισαγωγής των μετοχών της για διαπραγμάτευση στην Κύρια Αγορά του Χρηματιστηρίου Αξιών Αθηνών Α.Ε. σε τουλάχιστον τέσσερα δισεκατομμύρια (4.000.000.000) δραχμές. Η προϋπόθεση αυτή δεν ισχύει για την εισαγωγή συμπληρωματικής σειράς μετοχών της ίδιας κατηγορίας με τις ήδη εισηγμένες. Αιτήσεις για εισαγωγή μετοχών στην Κύρια Αγορά του Χρηματιστηρίου Αξιών Αθηνών Α.Ε. που έχουν κατατεθεί μέχρι την ημερομηνία δημοσίευσης της παρούσας απόφασης κρίνονται ως προς το ελάχιστο ύψος κεφαλαίων με βάση τα οριζόμενα στην περίπτωση 2 του τμήματος Ι του άρθρου 3 του Π.Δ. 350/85 (ΦΕΚ 126Α’) όπως τροποποιήθηκε με την παράγραφο 2 του άρθρου 1 του Ν. 2651/98 (ΦΕΚ 248Α΄). 